Iyunivesithi.

Iyunivesithi. 

 Isingeniso. 
Kunezinye iinkhamphani nanyana iinhlangano ezidlala indima eqakathekileko ekwenzeni isiqiniseko sokuthi abantu bekhethu bafunyana ilwazi, ikghono nefundo enqophileko, begodu zeyenza bonyana sithuthuke siimphakathi ngokunabileko. Iinhlangano lezo nanyana amakhamphani lawo afaka hlangana amayunivesithi. Ngebanga lomnqopho wekulumopendulwano yethu le, sizokunqopha kumayunivesithi wombusu khudlwana ukudlula amayunivesithi azijameleko nanyana wangeqadi. Eenhlokwaneni ezilandelako sizokutjheja bonyana kuyini iyunivesithi begodu umsebenzayo yini.

 Kuyini iyunivesithi? 
Ngokuya kuka-Alemu (2018)Alemu, S. K. 2018. The meaning, idea and history of university/higher education in Africa: a brief literature review. Forum for International Research in Education, 4(3):210-227. ne-Wikipedia (2025)Wikipedia. 2025. University. Litholakala ku:< https://en.wikipedia.org/wiki/University>. Lifunyenwe [ngomhlaka 9 kuTjhirhweni 2025]. iyunivesithi kuyingcenye yomkhakha wezefundo ophakemeko. Ngamanye amagama, iyunivesithi nezinye iinhlangano nasele zibuthelelwe zoke zibizwa bona mikhakha yezefundo ephakemeko ngombana ukuze ufinyelele kiyo kufanele uthome ifundweni yamabanga aphasi naphazulu. Kodwana akupheleli lapho, kufanele imiphumela yakho godu ikhambisane nemiphumela nanyana ibe sezingeni elibekwe yiyunivesithi leyo ofuna ukufunda kiyo. U-Alemu (2018) asekelwa ngu-Boulton akhambisana no-Lucas (2008)Boutlon, G. & Lucas, C. 2008. What are universities for? League of European Research University: Leuven. bangezelele bathi, iyunivesithi kuyindawo lapho abafundi bafunyana khona ilwazi elahlukeneko begodu bakhulisa nobuhlakani babo ukuze bazokwazi ukuthuthukisa nokusiza umphakathi ngemiraro yepilo. 

Iyunivesithi yakhiwe minyango eyahlukeneko yelwazi leyo efaka hlangana zesayensi, zokutjala, zobuntu, ithekhnoloji kanye nezengqondo ezikhambisana nezehlalakuhle (Alemu, 2018; Wikipedia 2025). Kweminye iminyango sifunyana iingungu zerhubhululo elithize, njengezerhubhululo eliphathelene nokutlhoriswa kabentwana, ituthuko yabomma nabentwana kanye nelimi lomphakathi. Amayunivesithi nakaphelele woke eSewula Afrika wombuso ama-26, kuthi ama-21 kumayunivesithi ngokupheleleko, bese ama-5 kube mayunivesithi wethekhnoloji (UmNyango wezeFundo esiSekelo, 2025UmNyango wezeFundo esiSekelo. 2025. List of South African Universities. UmNyango wezeFundo esiSekelo: Pretoria.).

Nasitjheja ihlathululo esinikelwe yona mayelana neyunivesithi singatjho bonyana kuyindawo ehlangahlanganeko begodu edlala indima eqakathekileko eemphakathini. Esihlokwaneni esilandelako sizokutjheja imisebenzi yeyunivesithi.

 Imisebenzi yeyunivesithi. 
Iyunivesithi inemisebenzi eminengi leyo ekufanele iyiphakele umphakathi nenarha zombelele. Ngokuya kuka-Denman (2005)Denman, B. D. 2005. What is a University in the 21st Century? Higher Education Management and Policy, 17(2):9-28. iyunivesithi idlala indima ekusabaliseni kanye nokuthuthukiseni ilwazi ngefundo nangerhubhululo. Iyunivesithi irhubhulula ilwazi elitjha lelo elikhambelana neendingo zanamhlanje bese iliphakele nanyana ilisebenzise eemphakathi ukuthuthukisa ipilo yomphakathi. 

Iyunivesithi ibuye isize umbuso ngokuthi yenze amarhubhululo lawo umbuso ozowasebenzisa ukwenza imithetho engcono kanye nokuthatha iinqunto ezingcono. Ngamanye amagama, iyunivesithi ithuthukisa ubuhlakani bombuso ukuze umbuso ukwazi ukuqalana neendingo zomphakathi ngcono begodu ubuse ngcono abantu bawo. 

 Isiphetho 
Amayunivesithi adlala indima eqakathileko ekwenzeni isiqiniseko sokuthi siqalana nemiraro evelako yepilo efaka hlangana amagulo, ithekhnoloji nebhoduluko ngendlela efaneleko. Nanyana amayunivesithi asebenza ngendlela ezahlukeneko, kodwana umnqopho wawo munye kukusiza nokuthuthukisa umphakathi nenarha ngokunabileko. 

 Umthombolwazi